text: &lt;poem&gt;
  Nu er dagen fuld af sang,
  og nu er viben kommen,
  bekkasinen natten lang
  håndterer elskovstrommen.
  Plukke, plukke dugget strå,
  plukke, plukke siv ved å,
  plukke, plukke blomster.
  Engen er nu gyldengul
  af tunge kabbelejer,
  søndenvinden byder op,
  og dueurten nejer.
  Plukke, plukke dugget strå,
  plukke, plukke siv ved å,
  plukke, plukke blomster.
  Dammen ligger dagen ud
  med brudelys i hænde,
  rækker højt de ranke skud,
  at solen må dem tænde.
  Plukke, plukke dugget strå,
  plukke, plukke siv ved å,
  plukke, plukke blomster.
  Nu vil mø med silkestik
  på brudelinet sømme.
  Den, som ingen bejler fik,
  hun ta'r sig én i drømme.
  Plukke, plukke dugget strå,
  plukke, plukke siv ved å,
  plukke, plukke blomster.
  Ræk mig en forglemmigej
  og sidst en krusemynte,
  sådan slutter vi vor leg
  så glad, som den begyndte.
  Plukke, plukke dugget strå,
  plukke, plukke siv ved å,
  plukke, plukke blomster. 
  &lt;/poem&gt;